**Intelektual** atau **cendekiawan** (juga **cendekia**) ialah seseorang individu yang menggunakan inteleknya untuk bekerja, belajar, membayangkan, mengagak, atau menyoal dan menjawab soalan tentang berbagai-bagai idea.

Etimologi
---------

Kata "intelektual" menyerap bahasa Inggeris dari kata sifat bahasa Perancis *intellectuel*:20 turunan kata sifat Latin *intellectualis* bermaksud "berkaitan kegiatan pemikiran" (*qui se rapporte...à l'activité de l'esprit*); pengungkapan ini mula disebarkan dalam bahasa asalnya dari tahun 1890-an.:20

Istilah "cendekiawan" pula hasil pengimbuhan kata *cendekia* yang menyerap kata Sanskrit चाणक्यcode: sa is deprecated  *cāṇakya* sebagai *candakia* (Jawi: ‏چندكيا‎code: ms is deprecated ‎); kata ini diberi maksud asal "penipu" atau "pendaya" dalam bahasa Melayu Klasik tetapi kemudiannya beralih makna kepada "berakal", "pandai" dan "cerdik" dalam kamus-kamus Melayu abad ke-20 lagi-lagi dipengaruhi bahasa Minangkabau baik di Sumatera mahupun di Negeri Sembilan yang memberi makna "seseorang yang luar biasa cerdik/pintarnya". Kata terbitan "cendekiawan" ini mula dimasyhurkan semunculnya Organisasi Tjendekiawan Indonesia yang berfahaman haluan kiri tahun 1965.

Takrifan
--------

Secara amnya, terdapat tiga takrif moden untuk istilah "intelektual", iaitu:

1. mereka yang amat terlibat dalam idea-idea dan buku-buku;
2. mereka yang mempunyai kepakaran dalam budaya dan seni yang memberikan mereka kewibawaan kebudayaan, dan yang kemudian mempergunakan kewibawaan itu untuk bertutur tentang perkara-perkara lain di khalayak ramai. Golongan ini dipanggil sebagai "intelektual kebudayaan".
3. dari segi Marxisme, mereka yang tergolong dalam kelas pensyarah, guru, peguam, wartawan, dan sebagainya.

Oleh itu, intelektual sering dikaitkan dengan mereka yang berkelulusan universiti. Bagaimanapun, Sharif Shaary, dramatis Malaysia yang terkenal, mengatakan bahawa hakikatnya tidak semudah itu. Beliau berkata:

"*Belajar di universiti bukan jaminan seseorang boleh menjadi intelektual... seorang intelektual itu adalah seorang pemikir yang sentiasa berfikir dan mengembangkan [serta] menyumbangkan ideanya untuk kesejahteraan masyarakat. Dia juga adalah seorang yang mempergunakan ilmu dan ketajaman fikirannya untuk mengkaji, menganalisis, merumuskan segala perkara dalam kehidupan manusia, terutama masyarakat di mana dia hadir khususnya dan di peringkat global amnya untuk mencari kebenaran dan menegakkan kebenaran itu. Lebih daripada itu, seorang intelektual juga adalah **seorang yang kenal akan kebenaran dan berani pula memperjuangkan kebenaran itu, meski bagaimanapun tekanan dan ancaman yang dihadapinya**, terutama sekali kebenaran, kemajuan, dan kebebasan untuk rakyat*."

Intelektual bisu dan palsu
--------------------------

Sharif Shaary menegaskan bahawa seorang "intelektual" bukan hanya sekadar berfikir tentang kebenaran tetapi harus menyuarakannya, walau apapun rintangannya. Seorang intelektual yang benar tidak boleh berkecuali, dan harus memihak kepada kebenaran dan keadilan. Dia "tidak boleh menjadi *intelektual bisu*, kecuali dia betul-betul bisu atau dibisukan". 

Kalau intelektual itu betul-betul bisu pun, dia masih boleh bertindak dengan menyatakan fikiran melalui penulisan yang akhirnya akan sampai juga kepada orang ramai. Inilah yang dikatakan *intelektual bisu yang tidak bisu*. Sebaliknya, terdapat *intelektual yang tidak bisu tetapi bisu*. Dia menjadi bisu mungkin kerana **"dia takut atau berkepentingan"**.

Intelektual palsu akan mengabui mata dan minda rakyat dengan kebenaran palsu melalui menyelewangkan fakta dan pernyataan-pernyataan yang mengelirukan. Intelektual palsu banyak menggunakan retorik-retorik kosong.

Rujukan
-------

1. 1 2  Collini, Stefan (2006). *Absent Minds. Intellectuals in Britain*. Oxford: Oxford University Press. ISBN 0199291055.
2. ↑  "Etymologie de intellectuel". *Centre Nationale de Ressources de Textuelles et Lexicalles*. 2012. Dicapai pada 5 Oktober 2021.
3. ↑  Latif, Yudi (2008). *Indonesian Muslim Intelligentsia and Power* (dalam bahasa Inggeris). Institute of Southeast Asian Studies. m/s. 19–21. ISBN 978-981-230-472-8.
4. 1 2 3  Faizal Yusup (2004). *Bicara tentang Mahathir*. Pekan Ilmu Publications Sdn Bhd. ISBN 983-2567-30-0.